ᱼ ᱦᱚᱭ ᱛᱚ ᱦᱮᱡ ᱞᱟᱱᱟᱢ ᱟᱫᱚ ᱪᱮᱫ ᱪᱮᱠᱟ ᱮᱱᱛᱮ ?
 ᱼ ᱮ ᱫᱟᱹᱭ ᱩᱱᱡᱷᱚᱜ ᱢᱟ ᱵᱩᱜᱤᱛᱟᱨᱟᱢ ᱠᱟᱹᱢᱤ ᱠᱟᱱ ᱛᱟᱦᱮᱱ ᱮᱠᱥᱯᱨᱮᱥ ᱜᱟᱹᱰᱤ ᱞᱮᱠᱟ ᱢᱤᱫ ᱨᱚᱜᱚᱲ ᱛᱮ ᱾ ᱢᱤᱫ ᱰᱚᱸᱰᱮᱠ ᱦᱚᱸ ᱵᱤᱱ ᱡᱤᱨᱟᱹᱣ ᱫᱩᱲᱩᱵ ᱛᱤᱸᱜᱩ ᱵᱟᱲᱟ ᱠᱟᱛᱮᱱ ᱾ ᱥᱤᱢ ᱠᱚ ᱨᱟᱜ ᱨᱮ ᱵᱮᱨᱮᱫ ᱠᱟᱛᱮ ᱜᱮᱡ ᱜᱩᱨᱤᱡ ᱡᱚᱜ ᱨᱟᱪᱟᱢ ᱮᱦᱚᱵ ᱮᱫ ᱛᱟᱦᱮᱱ ᱾ ᱪᱟᱸᱫᱚ ᱨᱟᱠᱟᱵ ᱥᱟᱶᱛᱮ ᱤᱥᱤᱱ ᱵᱟᱥᱟᱝ ᱦᱚᱸᱢ ᱥᱟᱹᱛ ᱮᱫ ᱛᱟᱦᱮᱱ ᱾ ᱟᱨᱜᱮ ᱥᱟᱹᱲᱤᱢ ᱨᱮ ᱯᱟᱨᱣᱟ ᱠᱚ ᱡᱮᱰᱮᱨ ᱠᱩᱠᱩᱰᱩᱵᱩᱨ ᱵᱟᱲᱟᱭ ᱛᱮᱠᱷᱟᱱ ᱦᱟᱱᱦᱟᱨ ᱢᱮ ᱫᱟᱹᱛᱟᱹᱱᱤᱜ ᱴᱷᱟᱶ ᱨᱮ ᱞᱚᱴᱟ ᱫᱟᱜ ᱮᱢ ᱫᱚᱲᱚᱢ ᱟᱭ ᱠᱟᱱ ᱛᱟᱦᱮᱸᱱ ᱾ ᱦᱩᱛᱩᱢ ᱯᱷᱩᱨᱪᱟᱹ ᱠᱟᱛᱮᱫ ᱵᱟᱹᱥᱭᱟᱹᱢᱚᱜ ᱞᱟᱹᱜᱤᱫ ᱾ ᱤᱠᱷᱟᱹᱱ ᱱᱤᱭᱟᱹ ᱫᱷᱟᱣ ᱢᱟ ᱟᱢ ᱧᱮᱞ ᱛᱮ ᱦᱟᱦᱟᱲᱟ ᱜᱤᱧ ᱵᱩᱡᱷᱟᱹᱣ ᱮᱼᱫᱟ ᱾ ᱟᱢ ᱫᱚᱢ ᱫᱩᱲᱩᱵ ᱜᱤᱰᱤ ᱟᱠᱟᱱᱟ ᱫᱩᱢ ᱫᱩᱢ ᱫᱩᱢᱦᱟᱹ ᱞᱮᱠᱟ ᱾ ᱟᱨ ᱦᱟᱱᱦᱟᱨ ᱢᱮ ᱫᱚ ᱵᱩᱰᱷᱤ ᱦᱚᱲ ᱵᱮᱪᱨᱟ ᱠᱟᱵᱟᱠᱩᱵᱩ ᱪᱷᱩᱴᱟᱹᱣ ᱟᱠᱟᱱᱟᱭ ᱠᱟᱹᱢᱤ ᱨᱮ ᱴᱷᱩᱠᱩᱨ ᱴᱷᱩᱠᱩᱨ ᱾ ᱮ ᱫᱟᱹᱭ ᱪᱮᱫ ᱞᱟᱹᱜᱤᱫ ?  ᱪᱮᱫ ᱠᱷᱟᱹᱛᱤᱨ ?
 ᱼ ᱮᱱᱦᱚᱸ ᱛᱚ ᱫᱟᱹᱭ, ᱜᱤᱫᱽᱨᱟᱹ ᱜᱮᱛᱚᱢ ᱥᱟᱵ ᱵᱷᱩᱞᱟᱹᱣ ᱚᱪᱚ ᱮᱭᱟ ᱦᱟᱱᱦᱟᱨ ᱢᱮ ᱾ ᱟᱢ ᱫᱚ ᱫᱟᱲᱮ ᱦᱚᱲ ᱠᱟᱱᱟᱢ ᱾ ᱚᱱᱟ ᱠᱟᱹᱢᱤ ᱠᱚ ᱢᱤᱫ ᱰᱚᱸᱰᱮᱠ ᱠᱷᱟᱱᱮᱢ ᱥᱟᱹᱛ ᱜᱚᱫ ᱠᱟᱜᱼᱟ ᱾ ᱦᱚᱦᱚ ᱟᱢ ᱠᱟᱱᱟᱭ, ᱟᱸᱡᱚᱢ ᱮᱫᱼᱟᱢ ᱾ ᱮᱱᱦᱚᱸ ᱵᱟᱢ ᱜᱚᱝ ᱮ ᱠᱟᱱᱟ ᱾ ᱮ ᱫᱟᱹᱭ ᱪᱮᱫ ᱞᱟᱹᱜᱤᱫ ?  ᱪᱮᱫ ᱠᱷᱟᱹᱛᱤᱨ ? 